Title: ระเบียบกรุงเทพมหานคร ว่าด้วยค่าตอบแทนแก่บุคคลภายนอกที่ช่วยปฏิบัติราชการด้านการจัดกิจกรรมนักเรียน พ.ศ. 2552

ระเบียบกรุงเทพมหานคร

ระเบียบกรุงเทพมหานคร
ว่าด้วยค่าตอบแทนแก่บุคคลภายนอกที่ช่วยปฏิบัติราชการ
ด้านการจัดกิจกรรมนักเรียน
พ.ศ.
๒๕๕๒[๑]

โดยที่เป็นการสมควรกำหนดระเบียบกรุงเทพมหานครว่าด้วยค่าตอบแทนแก่บุคคลภายนอกที่ช่วยปฏิบัติราชการด้านการจัดกิจกรรมนักเรียน

อาศัยอำนาจตามความในมาตรา ๔๙
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ ประกอบกับข้อ ๖
และข้อ ๗ แห่งข้อบัญญัติกรุงเทพมหานคร เรื่อง
การจ่ายค่าตอบแทนแก่บุคคลภายนอกที่ช่วยปฏิบัติราชการ พ.ศ. ๒๕๓๖
ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้

ข้อ ๑
 ระเบียบนี้เรียกว่า ระเบียบกรุงเทพมหานครว่าด้วยค่าตอบแทนแก่บุคคลภายนอกที่ช่วยปฏิบัติราชการด้านการจัดกิจกรรมนักเรียน
พ.ศ. ๒๕๕๒

ข้อ ๒
 ระเบียบนี้ให้ใช้บังคับตั้งแต่วันที่
๑ กันยายน พ.ศ. ๒๕๕๒ เป็นต้นไป

ข้อ ๓
 บรรดาระเบียบ ข้อบังคับ
หรือคำสั่งอื่นใดในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทน

ข้อ ๔
 ในระเบียบนี้
บุคคลภายนอก หมายความว่า
บุคคลที่ไม่ได้เป็นข้าราชการ พนักงาน หรือลูกจ้างในสังกัดกรุงเทพมหานคร
อาสาสมัครการศึกษา หมายความว่า
บุคคลภายนอกที่สมัครใจเข้าช่วยปฏิบัติราชการด้านการจัดกิจกรรมนักเรียน
ค่าตอบแทน หมายความว่า
เงินค่าตอบแทนที่ไม่เป็นเงินเดือนหรือค่าจ้าง

ข้อ ๕
 ให้ปลัดกรุงเทพมหานครรักษาการตามระเบียบนี้

หมวด
๑

คุณสมบัติ
หลักเกณฑ์ และวิธีการคัดเลือก

ข้อ ๖
 บุคคลภายนอกที่ช่วยปฏิบัติราชการเป็นอาสาสมัครการศึกษาจะต้องมีคุณสมบัติ
ดังนี้
๖.๑ คุณสมบัติทั่วไป
(๑) มีสัญชาติไทย
(๒) มีอายุไม่ต่ำกว่าสิบแปดปีบริบูรณ์
(๓)
เป็นผู้เลื่อมใสในการปกครองระบอบประชาธิปไตยอันมีพระมหากษัตริย์ทรงเป็นประมุขด้วยความบริสุทธิ์ใจ
(๔) ไม่เป็นคนไร้ความสามารถ
คนเสมือนไร้ความสามารถ คนวิกลจริต หรือจิตฟั่นเฟือนไม่สมประกอบ หรือเป็นโรค
ดังต่อไปนี้
(ก)
โรคเรื้อนในระยะติดต่อหรือในระยะที่ปรากฏอาการเป็นที่รังเกียจแก่สังคม
(ข) วัณโรคในระยะอันตราย
(ค)
โรคเท้าช้างในระยะที่ปรากฏอาการเป็นที่รังเกียจแก่สังคม
(ง) โรคพิษสุราเรื้อรัง
(๕) ไม่เป็นผู้อยู่ในระหว่างถูกสั่งพักราชการ
ถูกสั่งให้ออกจากราชการไว้ก่อนหรือถูกพักงานจากการพาณิชย์ของกรุงเทพมหานคร
รัฐวิสาหกิจ หรือหน่วยงานอื่นของรัฐ
(๖) ไม่เป็นผู้เคยถูกลงโทษให้ออก ปลดออก ไล่ออก
หรือเลิกจ้างเพราะกระทำผิดวินัยจากการพาณิชย์ของกรุงเทพมหานคร รัฐวิสาหกิจ หรือหน่วยงานอื่นของรัฐ
(๗)
ไม่เป็นผู้เคยต้องรับโทษจำคุกโดยคำพิพากษาถึงที่สุดให้จำคุกเพราะกระทำความผิดทางอาญา
เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ
(๘)
ไม่เป็นผู้บกพร่องในศีลธรรมอันดีจนเป็นที่รังเกียจของสังคม
(๙) ไม่เป็นบุคคลล้มละลาย
(๑๐) ไม่เป็นภิกษุ สามเณร หรือนักพรต นักบวช
ในศาสนา
๖.๒ คุณสมบัติเฉพาะตำแหน่ง
ต้องมีคุณวุฒิปริญญาตรีหรือเทียบเท่า

ข้อ ๗
 อาสาสมัครการศึกษาในสถานศึกษาใดจะมีจำนวนเท่าใด
ระยะเวลาทำงานเท่าใด รวมทั้งหลักเกณฑ์และวิธีการคัดเลือก
ให้เป็นไปตามที่ปลัดกรุงเทพมหานครกำหนด

หมวด
๒

หลักเกณฑ์การปฏิบัติงาน
และการสิ้นสุดการปฏิบัติงาน

ข้อ ๘
 อาสาสมัครการศึกษาให้มีหน้าที่เป็นผู้ช่วยครูจัดกิจกรรมนักเรียน
เพื่อการพัฒนาผู้เรียนให้มีจิตสาธารณะ
มีความตระหนักสำนึกในการมีส่วนร่วมบำเพ็ญประโยชน์ต่อสังคม
มีความรักชาติรักประชาธิปไตยและหรืองานอื่น ๆ ตามที่ผู้บริหารสถานศึกษามอบหมาย

ข้อ ๙
 การเข้าปฏิบัติงาน การปฏิบัติงาน
การสิ้นสุดการปฏิบัติงาน วันเวลาปฏิบัติงาน วันหยุดและการลาหยุด
ให้เป็นไปตามที่ผู้บริหารสถานศึกษากำหนด
และให้ปฏิบัติงานสัปดาห์ละไม่น้อยกว่าหกวันโดยปฏิบัติงานไม่น้อยกว่าวันละแปดชั่วโมง

หมวด
๓

การจ่ายค่าตอบแทน

ข้อ ๑๐
 การจ่ายค่าตอบแทนแก่อาสาสมัครการศึกษา
ให้จ่ายตามวัน เวลา ที่ได้ปฏิบัติงานจริงในอัตราขั้นต่ำของคุณวุฒิปริญญาตรี
โดยให้จ่ายเป็นรายวัน

ข้อ ๑๑
 การเบิกจ่ายค่าตอบแทนให้ดำเนินการตามข้อบัญญัติ
กฎ ข้อบังคับ ระเบียบ หรือคำสั่งที่กรุงเทพมหานครถือปฏิบัติ

หมวด
๔

เบ็ดเตล็ด

ข้อ ๑๒
 ในกรณีที่ไม่เป็นไปตามระเบียบนี้ให้เป็นอำนาจของผู้ว่าราชการกรุงเทพมหานครพิจารณาสั่งการเป็นกรณี
ๆ ไป

ประกาศ
ณ วันที่ ๒๘ กันยายน พ.ศ. ๒๕๕๒
สุขุมพันธุ์
 บริพัตร
ผู้ว่าราชการกรุงเทพมหานคร

ปริยานุช/ผู้จัดทำ
๓๐
พฤศจิกายน ๒๕๕๒

นันท์นภัสร์/ตรวจ
๓๐
พฤศจิกายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๖๙ ง/หน้า ๖/๒๐ พฤศจิกายน ๒๕๕๒